[{"text_idx": "#000001", "text": "Osakidetzako habia uzteko garaia iritsi zaio Euskararen Kukuari. Bost urtez aritu da langileei haien euskara-maila aberasteko lagungarriak izan daitezkeen azalpenak eta informazioa bidaltzen. 5.000 erabiltzaileri baino gehiagori egin die bisita Kukuak, eta, agur esateko garaia ailegatu zaion honetan, langileek ale guztiak intranetean dituzte eskuragarri."}, {"text_idx": "#000002", "text": "Afrikatik Europara eta Europatik Afrikara migratzen duen hegaztia da kukua. Udaberri partean ailegatzen da Euskal Herriko lurretara, eguraldia epeltzen hasten den garaian, eta goxotasun hori lagun duelarik hasi ohi da kantari. Euskaldunek atsotitz eta sinesmen zahar asko dituzte kukuarekin lotuta. Ezagunena, hauxe: udaberrian, kukuaren kantua lehen aldiz entzutean poltsikoan dirua izanez gero, urte guztirako dirua sobera."}, {"text_idx": "#000003", "text": "Osakidetzako lurretara ere ailegatu zen kukua, orain dela bost urte. Udaberria zen, martxoaren 25a, eta, dirua eman ez bazuen ere, aberastasuna bai zabaldu zuen lur horietan: Osakidetzako langileen euskara aberastuz aritu da denbora honetan guztian. Eguneroko Kukua izena jarri zioten, eta ekainean utzi berri du Osakidetzan egindako habia."}, {"text_idx": "#000004", "text": "Euskara Planaren testuinguruan jaio zen Eguneroko Kukua ekimena, eta euskararen ezagutza hobetu, aberastu eta eguneroko harremana euskal munduarekin izan nahi zuten Osakidetzako langileentzat sortu zen. Xede argia zuen: langileei euskara hobetzeko eta aberasteko baliabideak ematea, eta euskal kulturara hurbiltzea. Horretarako, astean hirutan, harpidedunek euskal gramatikari eta euskararen erabilera zuzen eta jatorrari buruzko formazio-dosiak jasotzeko aukera izan dute. Dosiak izan dira, bost minutuan irakurtzeko moduko informazioa eta argibideak; tresna azkarra, beraz: euskara maila modu arinean eta errazean hobetzeko eta aberasteko modukoa. Posta elektronikoz jaso dituzte dosi horiek erabiltzaileek. Hasiera batean, egitasmoaren hastapenean, 3.800 lagun egin ziren harpidedun; azken denboraldian, berriz, gora egin du kopuru horrek, eta 5.032 erabiltzaile izatera ailegatu dira."}, {"text_idx": "#000005", "text": "Mari Jose Carrasco administrariak hasiera-hasieratik jaso du Kukuaren bisita. Azaldu du interesgarria iruditu zitzaiolako erabaki zuela harpidedun egitea, Eusko Jaurlaritzaren antzeko beste ikastaro bat jasotzen zuenez \u2014Bost minutuko ikastaroa\u2014 Osakidetzaren honi aukera eman behar ziola: \u00abUste dut merezi duela Osakidetzak horrelako ekimenak egitea\u00bb."}, {"text_idx": "#000008", "text": "Euskararen Kukuak Osakidetzako habia utzi du, baina orain arte banatutako aletxoak ez ditu berekin eraman. Izan ere, harpideduna izan gabe ere, Osakidetzako beste edozein langilek eskuragarri du Euskararen Kukua intranet korporatiboan, honako helbide honetan: Profesionalak >Euskara >Eguneroko Kukuak."}, {"text_idx": "#000010", "text": "Jaso osatuberriren buletin digitalazure posta elektronikoan hamabostean behin"}, {"text_idx": "#000011", "text": "Webgune honek Cookieak erabiltzen ditu webgune honetan nabigatzearen esperientzia hobea izan dadin."}, {"text_idx": "#000012", "text": "Cookie hauei esker, zure cookie ezarpenak gorde ditzakegu hurrengo aldian web hau bisitatzen duzunerako."}]